Diari Oficial de la Generalitat Valenciana


Sumari del DOGV 2481, del 31-03-1995 (1995/834282)

ORDRE 28 de febrer de 1995 de la Conselleria d'Educació i Ciència, per la qual es convoquen ajudes per a la realització d'intercanvis escolars entre alumnes dels centres sostinguts amb fons públics dels territoris de predomini lingüístic establerts pels articles 35 i 36 de la Llei 4/1983, d'Ús i Ensenyament del Valencià
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/02/28/(4)/dof/vci/html**

### Dades del document

Número de DOGV
:   2481

Data del DOGV
:   31-03-1995

Secció del DOGV
:   DISPOSICIONS GENERALS

Número del document
:   1995/834282


Data del document
:   28-02-1995

Organisme emissor
:   Conselleria de Educació i Ciència

Tipus de document
:   Ordre

ORDRE 28 de febrer de 1995 de la Conselleria d'Educació i Ciència, per la qual es convoquen ajudes per a la realització d'intercanvis escolars entre alumnes dels centres sostinguts amb fons públics dels territoris de predomini lingüístic establerts pels articles 35 i 36 de la Llei 4/1983, d'ús i Ensenyament del Valencià.   
La Constitució Espanyola en el paràgraf quart del preàmbul explicita la voluntat de protegir tots els espanyols i pobles de l'estat en l'exercici de les seues cultures, tradicions, llengües i institucions; l'article 3r. reconeix el plurilingüisme d'Espanya en establir que les altres llengües espanyoles, diferents del castellà, seran també oficials en les respectives comunitats autònomes d'acord amb els seus estatuts i, que aquestes, són un patrimoni cultural que serà objecte d'especial respecte i protecció.   
En coherència amb el que manifesta la Constitució, l'article 7é. de l'Estatut d'Autonomia de la Comunitat Valenciana estableix la cooficialitat del valencià i del castellà en l'àmbit territorial de la Comunitat i encomana a la Generalitat Valenciana l'adopció de mesures que puguen garantir i assegurar-ne el coneixement i ús normal. Així mateix estableix que «hom atorgarà especial protecció i respecte a la recuperació del valencià».  
La Llei d'ús i Ensenyament del Valencià explicita entre els seus objectius específics, tant la necessitat de fer efectiu el dret de tots els ciutadans a conéixer i usar el valencià com l'exigència de garantir, d'acord amb els principis de gradualitat i voluntarietat, el coneixement i ús del valencià a tot l'àmbit territorial de la Comunitat. L'article 19 d'aquesta mateixa Llei, estableix, sense perjudici de les excepcions regulades a l'article 24, que al final dels estudis obligatoris els alumnes han d'estar capacitats per a utilitzar, oralment i per escrit, el valencià en igualtat amb el castellà.  
D'altra banda la Llei Orgànica d'Ordenació General del Sistema Educatiu determina entre els seus fins la formació en el respecte de la pluralitat lingüística i cultural d'Espanya. Així mateix, explicita que l'educació contribuirà a dotar els alumnes de la competència i del domini tant en valencià com en castellà.  
Per tot això, l'obligatorietat del coneixement de les dues llengües, explícita en l'ordenament legal, és una conseqüència lògica de la seua declaració d'oficialitat.  
El títol cinqué de la Llei 4/1983 d'ús i Ensenyament del Valencià estableix, atenent a criteris històrics, els termes municipals que es declaren de predomini lingüístic valencià i els que es declaren de predomini lingüístic castellà.  
Després de més d'11 anys d'aplicació de la Llei d'ús i Ensenyament del Valencià, l'ensenyament en valencià és ja una realitat a les comarques incloses dins de la zona de predomini lingüístic valencià, i també la implantació generalitzada de l'àrea de Valencià: Llengua i Literatura a les localitats de predomini lingüístic castellà esmentades a l'article 36 d'aquesta Llei.  
La consecució del domini, oral i escrit, de les dues llengües oficials per part de tots els escolars valencians és un objectiu fonamental al qual ha contribuït el professorat, els pares, els alumnes i l'administració educativa; però és un objectiu parcialment aconseguit, sobretot en aquells territoris en què l'escola és l'únic context per a accedir al coneixement del valencià.   
Per tant, les ajudes convocades per la present ordre pretenen promocionar intercanvis que faciliten contextos reals d'ús de les dues llengües per a l'alumnat dels dos territoris de predomini lingüístic, de manera que puguen assolir, tant la competència i el domini del valencià i del castellà, com un coneixement real de la diversitat cultural i lingüística de la nostra Comunitat.  
Atenent, doncs, a l'obligació estatutària de recuperar el valencià i afavorir la integració lingüística i cultural de tots els valencians mitjançant el coneixement de les diverses realitats sociolingüístiques i fent ús de les atribucions que em confereix l'article 35 de la Llei 5/1983, de 30 de desembre, del Govern Valencià,   
ORDENE:  
Primer  
Convocar ajudes per a la realització d'intercanvis escolars entre alumnes de centres sostinguts amb fons públics d'Educació Primària, Educació General Bàsica, Educació Especial, Educació Secundària Obligatòria, Batxillerat i Formació Professional dels territoris de predomini lingüístic establerts pels articles 35 i 36 de la Llei 4/1983 d'ºs i Ensenyament del Valencià, dependents de la Conselleria d'Educació i Ciència i aprovar les bases per les quals es regirà aquesta convocatòria, que s'inclouen com a annex I d'aquesta ordre.  
L'intercanvi es realitzarà durant el tercer trimestre del curs 1994/95.  
Segon  
Per al suport econòmic dels projectes,  
a) els centres educatius privats concertats podran sol·licitar una ajuda, a càrrec del capítol IV, programa 421.30 del pressupost d'aquesta Conselleria per a 1995. L'import global màxim destinat a aquesta convocatòria serà d'un milió de pessetes i la línia de subvenció la 4.10.   
b) els centres públics podran sol·licitar una ajuda com a despesa extraordinària de funcionament, a càrrec del capítol II, programa 421.30 d'aquesta Conselleria per a 1995. L'import global màxim destinat a aquesta convocatòria serà de sis milions de pessetes.  
DISPOSICIONS FINALS  
Primera  
Delegue en el director general d'Ordenació i Innovació Educativa la concessió de les ajudes corresponents a aquesta ordre i l'autoritze a dictar les resolucions necessàries per al seu desenvolupament i execució.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 28 de febrer de 1995.  
El conseller d'Educació i Ciència  
JOAN ROMERO I GONZáLEZ  
ANNEX I  
Bases per les quals es regula la convocatòria  
Primera  
1. En els intercanvis escolars programats a partir d'aquesta convocatòria es desenvoluparan, durant els dies d'estada i convivència, diverses activitats amb els objectius següents:  
- Afavorir l'apropament entre els centres educatius de les comarques de predomini lingüístic valencià i els centres de les comarques de predomini lingüístic castellà.  
- Fomentar el coneixement de la realitat educativa, cultural, social i lingüística de les comarques i poblacions reconegudes en els articles 35 i 36 de la Llei d'ús i Ensenyament del Valencià.  
- Propiciar la formació de l'alumnat en el respecte a la utilització de l'altra llengua oficial i al procés de normalització lingüística del valencià dins d'un model d'enriquiment.  
- Ampliar el camp d'observació de l'alumnat a partir del coneixement del seu entorn social, cultural i lingüístic.  
- Possibilitar activitats d'ús real del valencià que afavoresquen tant el seu domini com la integració lingüística.  
2. Aquests intercanvis hauran d'acomplir les condicions següents:  
a) El programa tindrà prevista la realització d'experiències educatives en forma de classes ordinàries de qualsevol àrea curricular que es vehiculen en l'altra llengua oficial distinta de l'habitual. La idea central és que l'alumnat puga treballar en projectes comuns, amb la possibilitat de continuïtat, que afavoresquen la competència comunicativa en les dues llengües.   
b) L'alumnat participant, durant l'intercanvi, haurà de residir als domicilis de l'alumnat receptor. En cas de no poder residir-hi per circumstàncies excepcionals, ho faran en la localitat del centre receptor, procurant proporcionar allotjament en centres educatius, albergs juvenils o institucions similars.  
c) El centre educatiu es compromet a seleccionar els participants en els intercanvis i garantir el desenvolupament normal de les classes per a la resta de l'alumnat que no hi participe.  
d) La durada total de l'intercanvi no serà inferior a tres dies ni pot ser superior a deu.  
e) El nombre d'alumnes participants haurà d'oscil·lar entre un mínim de 10 i un màxim de 35.  
No obstant això, els centres d'una o dues unitats podran participar amb menys alumnes sempre que ho justifiquen.  
f) L'alumnat estarà acompanyat durant el viatge i l'estada per professorat del centre de procedència, segons la distribució següent:  
- Centres d'Educació Especial i primer cicle d'Educació Primària:  
\* Entre 10 i 15 alumnes: un/a professor/a.  
\* Entre 15 i 25: dos professors/es.  
- Per a la resta de centres i nivells:  
\* Entre 15 i 20 alumnes: un/a professor/a  
\* Entre 20 i 35 alumnes: Dos professors/professores.  
Segona  
Els centres seleccionats rebran l'ajuda següent:  
a) Per cada professor/professora acompanyant: 20.000 pessetes.  
b) Per cada alumne participant incloent-hi les despeses de preparació i desenvolupament de l'intercanvi, i en tot cas, la pòlissa d'assegurança, s'aplicaran els mòduls següents de distància en quilòmetres (anada i tornada) entre els centres que realitzen l'experiència d'intercanvi:  
- Menys de 100 quilòmetres: fins un màxim de 5.000 pessetes.  
- Entre 101 i 299 quilòmetres: fins un màxim de 8.000 pessetes.  
- Més de 300 quilòmetres: fins un màxim de 12.000 pessetes.  
Tercera  
L'alumnat participant en l'intercanvi cursarà, durant el curs acadèmic 1994/95, els nivells educatius corresponents a Educació Primària/EGB, Educació Secundària Obligatòria, Batxillerats i Formació Professional. L'intercanvi es realitzarà entre l'alumnat dels dos territoris de predomini lingüístic establerts pels articles 35 i 36 de la Llei d'ús i Ensenyament del Valencià.  
Quarta  
1. Les sol·licituds es formalitzaran segons el model de l'annex II i hauran d'anar acompanyades de la documentació següent:  
a) Projecte pedagògic :  
- Aspectes generals:  
\* Breu referència al centre que demana l'experiència d'intercanvi i el seu entorn.  
\* Planificació de les activitats interdisciplinàries i de normalització lingüística previstes pel centre.  
\* Breu resum de la realitat educativa del centre de destinació i del seu entorn.  
\* Especificació i situació del programa bilingüe per als centres ubicats a la zona de predomini lingüístic valencià i projecte de normalització lingüística, si el tenen elaborat, per als centres ubicats a la zona de predomini lingüístic castellà.  
\* Pla d'activitats a desenvolupar per a la realització de l'intercanvi escolar, incloent visites culturals que afavoresquen el coneixement de la realitat geogràfica, cultural i lingüística de la comarca del centre que es visita.  
- Aspectes específics d'organització i desenvolupament de l'intercanvi:  
\* Consideracions i criteris per a la sol·licitud.  
\* Nivell educatiu de l'alumnat.  
\* Objectius que es pretenen aconseguir amb l'intercanvi i la seua incidència en la normalització lingüística i en les diferents àrees curriculars.  
\* Proposta del programa d'activitats a realitzar.  
\* Calendari amb esquema d'activitats per dies des de l'inici de l'experiència fins al retornament al lloc d'origen.  
b) Previsió desglossada del pressupost econòmic de l'intercanvi.  
c) Aprovació del Consell Escolar. En cas de participar agrupats dos o més centres, hauran de remetre la certificació de cadascun dels centres.  
d) Acceptació escrita per part de la direcció del centre receptor on es realitzarà l'experiència d'intercanvi.  
e) Certificació expedida pel director del centre del nomenament del professorat responsable per a la realització de l'intercanvi, amb la relació nominal de l'alumnat i amb el compromís de tramitar una memòria avaluativa de l'experiència, amb les dades que estableix aquesta convocatòria.  
2. Els centres demanaran les autoritzacions escaients als pares, mares o tutors legals de l'alumnat per tal de realitzar l'intercanvi. Aquestes autoritzacions seran arxivades en el centre.  
3. En els casos d'agrupament de dos o més centres, caldrà designar un representant als efectes de comunicació i de lliurament de l'ajuda.  
4. La sol·licitud la subscriurà el director, pel que fa als centres públics, i el titular pel que fa als privats concertats.  
Cinquena  
El termini de presentació d'aquests projectes i sol·licituds és de 20 dies a partir de la publicació d'aquesta ordre al Diari Oficial de la Generalitat Valenciana. La seua presentació pot realitzar-se al registre general de les direccions territorials d'Educació, i als centres d'informació de l'Oficina d'Informació, Iniciatives i Reclamacions, sense perjudici del que estableix l'article 38.4 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Sisena  
En el supòsit que el grup d'alumnes i professors que hagen de realitzar l'experiència d'intercanvi no tinguen coberts els riscs de malaltia, accidents i responsabilitat civil, hauran de concertar-ne amb una entitat d'assegurança la cobertura durant el període que es realitze l'experiència. La corresponent pòlissa cal presentar-la a la Direcció General d'Ordenació i Innovació Educativa, com a requisit previ a la realització de l'intercanvi.  
Setena  
Els projectes presentats seran avaluats amb un màxim de 10 punts, atenent a criteris de coherència i qualitat pedagògica per una comissió seleccionadora presidida pel director general d'Ordenació i Innovació Educativa o la persona en qui delegue, i constituïda per:  
- El cap del Servei d'Ensenyaments en Valencià o la persona en qui delegue.  
- Dos assessors/es didàctics per a l'ensenyament en valencià designats pel director general d'Ordenació i Innovació Educativa.  
- Un inspector o inspectora designat pel cap de Servei d'Avaluació i Inspecció.  
- Un funcionari administratiu designat pel cap de Servei d'Ensenyaments en Valencià, que hi farà de secretari.  
La comissió efectuarà la valoració de les experiències presentades i l'assignació de l'import de les ajudes previstes en aquesta ordre, en dues relacions diferents, una per als centres privats concertats i l'altra per als centres públics.  
El termini màxim per a resoldre les sol·licituds presentades caldrà que siga de dos mesos. En el supòsit que transcorregut aquest termini no s'haja dictat cap resolució, les sol·licituds presentades es consideraran desestimades.  
Vuitena  
1. A proposta de la comissió, el director general d'Ordenació i Innovació Educativa resoldrà la convocatòria, que es publicarà en el Diari Oficial de la Generalitat Valenciana i especificarà en dues relacions, una per als centres privats concertats (beneficiaris pel capítol IV) i l'altra per als centres públics (beneficiaris pel capítol II):  
a) Els centres beneficiaris de les ajudes i la seua quantia.  
b) Els centres que no obtinguen ajuda, per ordre de puntuació, restaran en reserva. Aquests centres podran tenir ajuda si es produeix alguna renúncia per part dels centres beneficiats. En tot cas, la quantia serà, com a màxim, la corresponent als centres que hi renuncien.  
c) Els centres exclosos, especificant les causes.  
2. Els centres privats concertats beneficiaris de les ajudes rebran l'ajuda després de realitzar l'activitat i d'haver aportat tota la justificació documental de les despeses d'acord amb la base novena.  
3. Els centres públics beneficiaris rebran les ajudes en la seua totalitat després de publicar-se la resolució.  
Novena  
D'acord amb la normativa vigent, els centres beneficiaris, d'aquest tipus d'ajudes estaran obligats a:  
1. Sotmetre's a les actuacions de comprovació que, si s'escau, puga realitzar la Conselleria d'Educació i Ciència, així com altres controls legalment establerts.  
2. Justificar la correcta inversió de les ajudes rebudes, mitjançant la presentació de la documentació següent:  
2.1 Memòria descriptiva del viatge i de l'estada realitzats.  
2.2 Certificat de la direcció del centre que expresse que ha quedat coberta la finalitat que motivà l'ajuda.  
2.3 Carpeta-índex que incloga els originals de les factures, rebuts i qualsevol altre tipus de justificant de despeses realitzades que, legalment admés, siga imputable a l'ajuda concedida.  
Quan els beneficiaris d'aquestes ajudes siguen centres públics, la justificació de les despeses extraordinàries de funcionament per a la realització de l'activitat s'efectuarà d'acord amb el que estableix l'Ordre d'aquesta Conselleria, de 2 de maig de 1991, per la qual es regula i es desplega l'activitat i l'autonomia de la gestió econòmica dels centres docents públics no universitaris de la Comunitat Valenciana.   
   
Deu  
Abans del dia 15 de setembre de 1995, els centres beneficiaris d'aquestes ajudes trametran un exemplar de la memòria i la resta de la documentació exigida en l'article anterior a la Direcció General d'Ordenació i Innovació Educativa, Servei d'Ensenyaments en Valencià.  
La no justificació de l'ajuda rebuda, d'acord amb allò que regula aquesta ordre, comportarà el reintegrament de les quantitats no justificades i l'exigència dels interessos de demora, sense perjudici de les responsabilitats administratives en què es puga incórrer, segons la legislació vigent.  
ANNEX II  
Model de sol·licitud  
1. Centre d'origen ...  
Codi: ... CIF: ...  
Adreça: ... Telèfon: ...  
Localitat: ...  
Comarca: ...  
Zona de predomini lingüístic.: valencià/castellà  
Programes bilingües que desenvolupa:  
Nombre d'unitats:  
Educació Infantil o Preescolar:  
Primària o EGB:  
Secundària:  
Nivell que sol·licita l'intercanvi:   
Dades bancàries  
Nom de l'entitat bancària: ...  
Adreça de la sucursal: ...  
Localitat: ...  
Codi sucursal: ... Núm. compte:   
2. Centre de destinació  
Codi: ... CIF: ...  
Adreça: ... Telèfon: ...  
Localitat: ...  
Comarca: ...  
Zona de predomini lingüístic.: valencià/castellà  
Programes bilingües que desenvolupa:  
Nombre d'unitats:  
Educació Infantil o Preescolar:  
Primària o EGB:  
Secundària:  
3. Dades de l'intercanvi  
Dates previstes: ...  
Nombre d'alumnes participants: ...  
Distància entre els centres de l'intercanvi: ... km.  
A aquesta sol·licitud s'adjunten els documents que especifica l'apartat 4 de l'annex I, de la present ordre.  
 ... d ... de 1995.  
La direcció del centre/ El titular. (Signatura i segell)  
DIRECTOR GENERAL D'ORDENACIó  
I INNOVACIó EDUCATIVA


Còpia Permalink ELI